ວັນທີ 9 ຕຸລານີ້, ບໍລິສັດຈັກລົດໄຟຈູ່ໂຈ່ວຈົ່ງເຊີ່ຈີນຈຳກັດໄດ້ໃຫ້ຮູ້ວ່າ: ໃນຕອນບ່າຍວັນທີ 8 ຕຸລານີ້ຕາມເວລາທ້ອງຖິ່ນ, ຢູ່ເມືອງລາຮໍ ເຊິ່ງເປັນເມືອງໃຫຍ່ອັນດັບທີ 2 ຂອງປາກິສະຖານ ແຂວງປຸນຈັບໄດ້ຈັດພິທີຮັບເອົາລົດໄຟໃຕ້ດິນທີ່ທັນສະໄໝຂະບວນທຳອິດທີ່ຈີນຜະລິດ ເຊິ່ງເປັນຂີດໝາຍສະແດງໃຫ້ເຫັນວ່າປາກິສະຖານໄດ້ເຂົ້າສູ່ຍຸກລົດໄຟໃຕ້ດິນຢ່າງເປັນທາງການ.
ໃນໄລຍະກອງປະຊຸມເວທີປຶກສາຫາລືສຸດຍອດການຮ່ວມມືສາກົນ "ໜຶ່ງແລວທາງໜຶ່ງເສັ້ນທາງ"ທີ່ຈັດຂຶ້ນໃນເດືອນພຶດສະພາປີນີ້ ໂຄງການແບບຢ່າງຂອງແລວທາງເສດຖະກິດຈີນ-ປາກິສະຖານທີ່ບໍລິສັດທາງລົດໄຟຈີນນຳໜ້າຮ່ວມກັບບໍລິສັດອຸດສາຫະກຳເປີຍຟ່າງຈີນເປັນຜູ້ຮັບເໝົາຄື ລົດໄຟໃຕ້ດິນຂະບວນທຳອິດຂອງໂຄງການເສັ້ນທາງສີໝາກກ້ຽງຄົມມະນາຄົມວົງໂຄຈອນລາຮໍຂອງປາກິສະຖານໄດ້ສ້າງສຳເລັດຢູ່ບໍລິສັດຈັກລົດໄຟຈູ່ໂຈ່ວຈົ່ງເຊີ່ຈີນຈຳກັດ. ໂຄງການດັ່ງກ່າວຈະປັບປຸງລະດັບການຄົມມະນາຄົມສາທາລະນະຂອງເມືອງລາຮໍທີ່ເປັນສູນສິລະປະວັດທະນະທຳຂອງປາກິສະຖານນັ້ນໃຫ້ດີຂຶ້ນ, ຖອດຖອນບົດຮຽນໃຫ້ແກ່ການຍົກລະດັບຄົມມະນາຄົມວົງໂຄຈອນຂອງທົ່ວປະເທດປາກິສະຖານໃຫ້ສູງຂຶ້ນ; ໂຄງການດັ່ງກ່າວຍັງເປັນການຈັດຕັ້ງປະຕິບັດແລວທາງເສດຖະກິດຈີນ-ປາກິສະຖານໃນການສ້າງ "ໜຶ່ງແລວທາງໜຶ່ງເສັ້ນທາງ" ຢ່າງຮອບດ້ານ ເຊິ່ງເປັນນິມິດໝາຍສຳຄັນຍິ່ງຕໍ່ການລົງເລິກມິດຕະພາບລະຫວ່າງຈີນ-ປາກິສະຖານ.